Paimio DiscGolfParkin säännöt

**Älä roskaa**  
Siistillä radalla on mukavampi pelata. Käytä radan roskiksia tai vie roskat mennessäsi. Radat siivotaan lähinnä vapaaehtoisvoimin. Tyhjät purkit, tölkit, rasiat yms. ovat varmasti kevyempiä kuin täydet.  
  
**Älä riko rataa**  
Puut, pensaat, oksat jne. ovat osa rataa ja väyliä. Niiden on tarkoituskin haastaa peliäsi. Älä siis vahingoita niitä; puhumattakaan väyläopasteista tai koreista.  
Ehjät radat ovat kaikille mielekkäitä pelata ja vapaaehtoiset käyttäisivät mieluusti rajallisen aikansa mieluummin radan kehittämiseen kuin paikkojen korjaamiseen.   
  
**Olet vastuussa heitostasi**  
Heitä vain, kun pelialue on vapaa. Varoita muita huutamalla ”FORE!” tai ”VARO!” jos kiekkosi lentää lähelle heitä.   
Huomioi erityisesti alueen muut käyttäjät, he eivät välttämättä ymmärrä ”Varo” tai ”Fore” huutoja.   
  
**Anna toisille pelirauha**  
Ole hiljaa ja liikkumatta kun ryhmäsi pelaaja on heittämässä. Tykkäät itsekin keskittyä heittoosi.  
  
**Pelaa max. viiden ryhmissä**  
Yli viiden pelaajan ryhmät ovat oikeasti hitaita ja tukkivat ruuhkaisella radalla pelin kulun pahasti.   
  
**Älä ohittamalla lähtöväylän jonoa**  
Kiilaamalla radalle ohi lähtöjonon saa varmasti pahaa silmää muilta ryhmiltä ja takuuvarmasti rata rullaa entistäkin hitaammin. Älä siis ole se, joka etuilee ja jumittaa radan.   
  
**Päästä nopeammat pelaajat ohi**  
Jos takana tuleva ryhmä on selkeästi nopeampi ja edessänne on tilaa, niin päästäkää heidät edellenne. Peli on sujuvaa ja rata rullaa silloin hyvin.   
  
**Heitä vasta kun väylä on vapaa**  
On ensinnäkin vastuutonta heittää kiekkoa toisia pelaajia kohti, mutta takana maahan kopsahtavat kiekot myös häiritsevät pelaamista. Ja häiritseminen tarkoittaa pelin hidastumista.   
  
**Palauta löytämäsi kiekko**  
Jos löytämässäsi kiekossa on yhteystiedot, niin sen omistaja toivoo saavansa sen takaisin. Pistä siis tekstari, soita tai käytä radan löytökiekkolaatikkoa ja laita hyvä kiertämään. Saanet näin itsekin hukkaamasi kiekon paremmin takaisin.  
  
**Kilpailujen järjestäminen**  
Kaikki Paimio DiscGolfParkissa järjestettävät kilpailut vaativat yhteydeottoa Paimion liikuntapalveluun (liikuntasuunnittelija p. 050 60619). Varaukset kirjataan tahon / henkilön nimellä Paimion liikuntapaikkojen [varauskalenteriin](https://juliusvaraus.fi/julius/faces/public/unitsAndTargets.jspx?companyId=122). Varaus tulee tehdä vähintää seitsemän  (7) päivää ennen tapahtuman alkua. Isoimmista kilpailuista täytyy hakea lisäksi viranhaltijapäätös alueen käyttöoikeudesta kaupungin ympäristöpalvelusta. Liikuntasuunnittelija määrittelee sen, onko laajemmalle luvalle tarvetta. Luvan myöntämisen yhteydessä annetaan ohjeistukset turvallisuuden ja liikennejärjestelyiden ylläpitoon.

*Terveisin*

*Paimion kaupungin liikuntapalvelut*